b'\n_START_ARTICLE_\nGranodiorit\n_START_PARAGRAPH_\nGranodiorit je intruzivna magmatska kamnina (globo\xc4\x8dnina) podobna granitu, vendar vsebuje ve\xc4\x8d plagioklaza kot ortoklaza. Uradno je definiran kot faneritska magmatska kamnina z ve\xc4\x8d kot 20 volumskimi odstotki kremena (SiO\xe2\x82\x82), v glinencih pa je najmanj 65% plagioklaza. Obi\xc4\x8dajno vsebuje veliko biotitne sljude in amfibola in je zato temnej\xc5\xa1i od granita. Sljuda ima lahko dobro formirane heksagonalne, amfibol pa igli\xc4\x8daste kristale._NEWLINE_Granodiorit je relativno lahka kamnina z gostoto od 2,64 do 2,70 g/cm\xc2\xb3.\n_START_SECTION_\nZgodovina\n_START_PARAGRAPH_\nIzraz granodiorit je prvi uporabil G.F. Becker leta 1893 na zemljevidih Gold Belt v Sierri Nevadi. Kamnino je prvi opisal W. Lindgren leta 1893.\n_START_SECTION_\nOpis\n_START_PARAGRAPH_\nGranodiorit je praviloma grobo ali srednje zrnata kamnina od sive do belo sive barve. V granodioritih porfiritskega tipa z neenakomerno velikostjo zrn lahko kristali glinenca dose\xc5\xbeejo velikost do nekaj centimetrov. Smeri zrn mineralov so navidezno neurejene, podrobnej\xc5\xa1e preiskave pa vendarle pogosto poka\xc5\xbeejo urejeno teksturo glinencev. Za kamnine magmatskega izvora tak\xc5\xa1na tekstura ni ni\xc4\x8d nenavadnega.\n_START_SECTION_\nMineralna sestava\n_START_PARAGRAPH_\nGranodiorit vsebuje granitne glinence, kremen in sljude, zato ga je precej te\xc5\xbeko lo\xc4\x8diti od granita. V nasprotju z granitom vsebuje bistveno ve\xc4\x8d plagioklaza kot kalijevega glinenca. Vsebnost plagioklaza v glinencih je 65-90%, zna\xc4\x8dilna vsebnost kremena pa 20-60 volumskih\xc2\xa0%. Vsebnost mafi\xc4\x8dnih mineralov je po navadi vi\xc5\xa1ja kot v granitu. Med mafi\xc4\x8dnimi minerali sta najpogostej\xc5\xa1a rogova\xc4\x8da in biotit, ki dajeta granodioritu nekoliko temnej\xc5\xa1o barvo. Granodiorit je zaradi ve\xc4\x8dje vsebnosti \xc5\xbeeleza in magnezija vezni \xc4\x8dlen med granitom in dioritom (kremenovim dioritom), kar pove \xc5\xbee samo ime._NEWLINE_Med spremljajo\xc4\x8dimi minerali so najpogostej\xc5\xa1i alanit, apatit, titanit in cirkon, v\xc4\x8dasih tudi epidot in cojzit. Granodiorit je kot neprozoren rudni mineral pogosto podoben ilmenitu in magnetitu._NEWLINE_Granodioriti z manj kot 5% temnih mineralov, predvsem biotita in rogova\xc4\x8de, so levko-granodioriti, tisti z ve\xc4\x8d kot 25% pa mela-grandioriti.\n_START_SECTION_\nKristaljenje\n_START_PARAGRAPH_\nPrisotnost biotita in zlasti rogova\xc4\x8de ka\xc5\xbeeta, da so granodioritske magme vsebovale 3 \xe2\x80\x93 5\xc2\xa0% vode. Poskusi kristaljenja so potrdili dominantno vlogo plagioklaza, ki je skupaj z biotitom, rogova\xc4\x8do, akcesornimi minerali in rudami kristalil v \xc5\xa1irokem razponu temperatur. Kremen in alkalni glinenec sta izkristalila \xc5\xa1ele malo pred dose\xc5\xbeeno spodnjo temperaturo kristaljenja, obi\xc4\x8dajno kot polnilo med relativno velikimi, ve\xc4\x8dinoma izomorfnim zrni plagioklaza.\n_START_SECTION_\nVklju\xc4\x8dki\n_START_PARAGRAPH_\nGranodiorit lahko v\xc4\x8dasih vsebuje vklju\xc4\x8dke tujih mafi\xc4\x8dnih kamnin, predvsem takih, ki vsebujejo kremen, na primer diorita, kremenovega diorita ali gabra. Med klju\xc4\x8dki so tudi tujki (ksenokristali) in biotitski vklju\xc4\x8dki, tako imenovane enclaves surmicac\xc3\xa9es. Na podoben na\xc4\x8din je lahko granodiorit vklju\xc4\x8dek v drugih kamninah.\n_START_SECTION_\nNahajali\xc5\xa1\xc4\x8da\n_START_PARAGRAPH_\nGranodiorit je raz\xc5\xa1irjen po celem svetu. Podobno kot ekvivalentni dacit je vezan predvsem na subdukcijske cone aktivnih robov kontinentalnih plo\xc5\xa1\xc4\x8d. Najve\xc4\x8dja nahaja\xc4\x8di\xc5\xa1\xc4\x8da granodiorita so zato v Sierri Nevadi v zahodnih ZDA in perujskih obalnih batolitih. Veliko granodiorita iz paleozoika je tudi v Lachlan Fold Beltu v vzhodnem delu Avstralije._NEWLINE_V Evropi se granodiorit najde na Finskem, v Franciji (Centralni masiv in Pireneji), Italiji (Adamello, Elba, Giglio, Presanella, Rieserfernergruppe, Toskana), Slova\xc5\xa1ki, \xc4\x8ce\xc5\xa1ki, Nem\xc4\x8diji (Bayerischen Wald, Erzgebirge, Fichtelgebirge, Harz, Lausitzer Gebirge, Odenwald in Schwarzwald) in Avstriji (Gornja Avstrija)._NEWLINE_V Sloveniji se kremenov granodiorit nahaja v osrednjem delu Pohorja, kjer je v terciarju prodrl na povr\xc5\xa1je kot lakolit (\xc4\x8dok) in je najstarej\xc5\xa1a metamorfna kamnina na na\xc5\xa1em ozemlju. Kamnino so v\xc4\x8dasih imenovali tonalit, vendar so ime spremenili, ker ni ustrezalo njegovi mineralo\xc5\xa1ki zgradbi.\n_START_SECTION_\nUporaba\n_START_PARAGRAPH_\nGranodioriti imajo podobne tehni\xc4\x8dne zna\xc4\x8dilnosti kot graniti. Lahko se obdelujejo in polirajo._NEWLINE_Granodioriti se obdelujejo \xc5\xbee od davnine. V rimskih \xc4\x8dasih so to priljubljeno gradivo lomili in obdelovali na primer na Mons Claudianus v Egiptu. Zaradi velike odpornosti je primeren za talne obloge, stopnice,fasade in plo\xc4\x8dnike._NEWLINE_V vsakdanjem \xc5\xbeivljenju se izraza granodiorit zaradi podobnosti z granitom skorajda ne uporablja in se namesto njega uporablja kar izraz granit.'